**TUGITEENUSTE RAKENDAMINE VÕSU KOOLIS**

Võsu kooli tugisüsteemide rakendamise esmane eesmärk on märgata õpilase arengust tulenevaid erivajadusi õigel ajal ja ennetada püsivaid õpiraskusi. Oluline on arvestada individuaalsusega, et tagada jõukohane õppimine. Erivajaduste määratlus on sõltuvuses ja muutumises vastavalt ühiskonna arengule ja nõudmistele: erineval ajastul, erinevates piirkondades on toimetuleku kriteeriumid ja nõudmised erinevad. Erivajadused võivad haarata samaaegselt nii bioloogilise kui ka sotsiaalse taustaga põhjuslikkuse ja toimetuleku faktorid: raske on eristada ja soovitada mõjureid, mis erinevatel juhtudel tagavad edu – kas ja millises vahekorras peaks kasutama meditsiinilist, pedagoogilist või sotsiaalset sekkumist. Erivajadusega laps erineb keskmisest lapsest vaimsete omaduste, sensoorsete võimete, kommunikatsioonivõime, käitumise ja emotsionaalse arengu või füüsiliste omaduste poolest sedavõrd, et vajab oma unikaalse potentsiaali väljaarendamiseks õppetöö modifitseerimist või eriõpetust.

Toevajadusega õpilase toetamiseks on koolis loodud paindlik tugisüsteem, mille ülesandeks on abistada last just talle sobiva tugimeetme abil. Kooli tugimeeskonda kuuluvad: HEV-koordinaator, koolipsühholoog, sotsiaalpedagoog, abiõpetaja, tervishoiutöötaja, õpiabiõpetaja, kelle ülesandeks on koostöös õpetajatega, lapsevanematega ja teiste spetsialistidega toetada õpilase arengut, võimetekohast õppimist ja sotsiaalseid oskusi. Erivajadusega õpilased vajavad õppetöö kohandamist: õppekeskkonna või õppeprotsessi teisendamist, kusjuures hariduse lähtealused ja õppe-kasvatustegevuse üldeesmärgid on seejuures kõigile ühtsed. Eesmärk on varakult (võimaluse korral juba lasteaias) välja selgitada lapse toe vajadus. Toe vajaduse mahust tulenevalt on õpilasele võimalik koolis pakkuda kas üldist, tõhustatud või erituge. Kuigi eriõpetuse andmise vorme on erinevaid, peaks erivajadusega lapsi maksimaalsel võimalikul määral õpetama koos erivajaduseta lastega. Laste eraldamine nende tavakeskkonnast peab toimuma ainult siis kui õppimine tavaklassis toetava abi ja teenuste olemasolul ei anna rahuldavat tulemust. Seejuures lähtutakse otsustamisel lapse huvidest. Õpetamine on ühistegevus, mis nõuab koostööd. Erivajadustega laste õpetamine ja nõustamine koolis peab muutuma kõigi osapoolte ühiseks vastutuseks ning õpetaja on seejuures isik, kes algatab ja juhib koostööd. Õpilase arengu toetamisel peame tähtsaks võrgustikutööd, milles toimub aineõpetaja, klassijuhataja, koolipsühholoogi, sotsiaalpedagoogi, HEV-koordinaatori, lastevanemate ning vajadusel kooliväliste tugisüsteemide esindajate koostöö. Erivajadustega laste arengu toetamisel peavad vanemad, õpetajad, erispetsialistid olema ühel meelel ja tegutsema samade põhimõtete järgi ühise eesmärgi saavutamiseks. Eesmärgid peavad olema tähtajalised ja võimalikult konkreetsed, et neist lähtuvalt oleks võimalik määrata tegevused (õppeprotsess) ning tingimused (õpikeskkond) nende saavutamiseks. Eesmärkide saavutamist peab olema võimalik hinnata.

1. **ÜLDINE TUGI**

**Kool pakub üldist tuge, mis jaguneb klassi- ja koolitasandile ning mida saadab pidev koostöö lapsevanemaga.**

Üldine tugi on õpetajalt õpilasele pakutav individuaalne lisajuhendamine, tugispetsialistide teenuse kättesaadavuse tagamine ning vajaduse korral õpiabitundide korraldamine individuaalselt või rühmas.

**1.1 Klassi tasandil õppetöö individualiseerimine**

Kui õpilasel ilmneb mahajäämus õppetöös ja/või ajutine raskus õpitulemuste saavutamisel, siis kohandavad klassi- või aineõpetaja(d) õpet lapse individuaalse vajaduse ja võimete kohaselt. Õppetöö individualiseerimisega toetab õpetaja õpilasi, kes vajavad teadmiste ja oskuste omandamiseks õpetuses muudatuste tegemist. See tähendab:

* täiendavat tööjuhendite selgitamist,
* erineva raskusastmega ülesandeid,
* kohandatud õppematerjale,
* taju ja mälu toetavaid abimaterjale,
* juhendamist tööde täitmise käigus,
* lisaaja võimaldamist tööde sooritamiseks.
  1. **Koolitasand**

Õpilastel, kellele ei piisa õpetaja individuaalsest juhendamisest ainetundides, on võimalus saada individuaalset lisaõpet ja tuge pärast õppetunde. Jätkuva toetusvajaduse püsimisel teavitab õpetaja haridusliku erivajadusega õpilase õppe koordinaatorit (HEVKO), kes avab õpilasele individuaalse arengu jälgimise kaardi (IAJK) ning korraldab ümarlaua koostöös koolijuhi, tugispetsialistide ja lapsevanemaga, et aidata korraldada õpilasele suuremat toetust tunnis või pärast tunde. Välistatud ei ole ka olukord, et nimetatud meetmeid rakendatakse lapsele kohe kooli tulles või vajaduse ilmnemisel.

**Koolitasandi toetamisviisid:**

* *rakendatakse tugispetsialistide abi:*

1. **Sotsiaalpedagoogi** ülesandeks on: õpilase sotsiaalsete oskuste hindamine ning tema eakohast tegutsemisvõimet takistavate tegurite analüüsimine, õpilase suhtlemisoskuse ja sotsiaalse pädevuse kujundamine ja toetamine; koolis esilekerkivate õpilaste sotsiaalsete ja koolikohustuse täitmist takistavate probleemide kaardistamine, nende ennetus- ja lahendustegevuste koordineerimine.
2. **HEV-koordinaatori** ülesandeks on: korralda koolisisest meeskonnatööd, mida on vaja õppe ja arengu toetamiseks ning koordineerida koolivälises võrgustikutöös osalemist; toetada ja juhendada õpetajat haridusliku erivajaduse väljaselgitamisel, nõustab vanemat ning teeb õpetajale ja direktorile ettepanekuid edaspidiseks pedagoogiliseks tööks; vastutab õpilase individuaalse arengu jälgimise kaartide täitmise eest; koos õppejuhiga teeb EHIS-es sissekandeid.
3. **Koolipsühholoogi** ülesandeks on: õpilase psühholoogilist arengut ja õppeprotsessis toimetulekut mõjutavate tegurite (psühholoogilised protsessid, isiksuse omadused, emotsionaalne seisund, vaimse tervise probleemid, suhtlemis- ja käitumisoskused) hindamine; lapsevanemate, õpilaste ja õpetajate nõustamine.
4. **Abiõpetaja** ülesandeks on: koostöös õpetajaga toetada õppija arengut, aitamaks õpilasel saavutada püstitatud õpitulemusi.
5. **Tervishoiutöötaja** ülesandeks on: jälgida õpilase tervislikku seisundit; kujundada tervislikku eluviisi õpilaste seas; ennetada õpilaste haigestumist ja krooniliste haiguste väljakujunemist; osutada vajadusel vältimatut abi.

* *viiakse osaliselt õpet läbi ajutise või püsivama iseloomuga õpiabirühmas või individuaalselt* (õpiabisse määramise korra alusel ja koolijuhi nõusolekul); Õpiabi on toetav õpetus ajutiste ainealaste õpiraskustega ja välja kujunemata õpioskustega ning logopeediliste probleemidega põhikooli õpilastele, kellel vaatamata klassi- ja aineõpetajate abile, õpetuse diferentseerimisele ja individualiseerimisele on püsivad raskused õppekava nõuetele vastavate õpitulemuste saavutamisel. Õpiabitund toetab õpilase vastavas klassis õppimist ja aine õpitulemuste omandamist.
* *rakendatakse abiõpetajat vm toetavat personali;*
* *õppimine pikapäevarühmas;*
* *kokkuleppel konsultatsioonid õpetajaga;*
* *huvitegevuse soovitamine õpilase arengu toetamiseks;*
* *pikendatud õppetöö õppeperioodi lõpus ja/või täiendav õppetöö enne järgmise õppeperioodi algust (otsustab õppenõukogu);*
* *koduõpe* (võimaldatakse   lühiajaliselt   vanema   taotluse   põhjal.   Seda   tehakse   vaid juhul, kui  õppenõukogu on veendunud tiheda koostöö võimalikkusest vanematega.

Koolil on ühepoolselt õigus lõpetada õpilase   koduõpe,  kui   on   näha,   et   õpilane   ei   saavuta   võimetekohaseid õpitulemusi).

**1.2.1 Õppekorralduslikud meetmed õpilase individuaalse arengu toetamiseks**

* individuaalne lisajuhendamine (sh järeleaitamine ja järelevastamine);
* õpetaja ülesanne on jälgida iga õpilase arengudünaamikat ja toimetulekut klassis, sh märgata teistest võimekamaid õpilasi ja neid, kelle õpijõudlus on madal. Vastavalt vajadusele õpetaja diferentseerib ja individualiseerib tegevusi/õpetust ning nõustab ja juhendab lapsevanemat.
* õpetaja valib õpilase võimete ja annete arendamiseks sobivad õppemeetodid, korraldab vajaduse korral diferentseeritud õpet ja kohandab õpikeskkonda:
* jõukohastab õppevara ja töökorraldusi (nt lihtsustab ülesannete juhiseid ja küsimusi, struktureerib neid; suunab õppeülesannete täitmisele väikeste etappide kaupa; lihtsustab õppematerjali ja õppetekste, toob esile olulise; lisab kontrollküsimusi teksti mõtteliste osade vahele; lubab õpilasel kasutada vastamisel rohkem valikvastustega tekste);
* võimekatele õpilastele annab keerukamaid ja pingutust nõudvaid ülesandeid ja - materjali, kohandab õppe kiirendatud tempos (vältida rutiinset kordamist), lisaülesanded, uurimistööd, esitluste-esinemise võimaldamine tunnis;
* suunab kasutama õppeprotsessis ja ülesannete lahendamisel abimaterjale (skeemid, reeglite, valemite või näidiste kogumikud, sõnaraamatud, teatmikud, vastavad arvutiprogrammid jms);
* võimaldab õpilase töö- ja tähelepanuvõime langedes või väsimuse märkide ilmnemisel lühemaid õppesessioone ja teha pikemaid pause õppetöös või anda lisaaega ülesande sooritamiseks;
* juhendab tunnis õpilast individuaalselt, annab eduelamust võimaldavat tagasisidet õpitegevusele, tunnustab pingutust ja positiivset suhtumist; võimaldab rahulikku keskkonda vastamiseks (individuaalne vastamine) jms.
* õpilastele, kellel tekib õppetöös mahajäämus, pakub õpetaja individuaalset lisaõpet ja tuge õppetundide järgselt – planeerides regulaarse järeleaitamise tunni aja. Toetusvajaduse püsimisel teavitab tugiteenuste juhti ning koostöös klassijuhataja ja tugispetsialistidega aitab kaasa õpilasele tõhusama toetuse korraldamiseks tunnis või tunniväliselt ja tugispetsialistide kaasamiseks.

Kõigepealt toetab kool abivajavat last üldise toe raames koostöös lapsevanemaga. Kui üldise toe rakendamisel selgub, et tugi ei taga soovitud tulemusi, siis kaalutakse, kas on alust tuge muuta.

1. **TÕHUSTATUD- JA ERITUGI**

Tõhustatud tuge ja erituge võib kool rakendada ainult koolivälise nõustamismeeskonna vastavasisulisel soovitusel ja lapsevanema kirjalikul nõusolekul. Kooliväliselt nõustamismeeskonnalt soovituse saamiseks tuleb esitada Sihtasutus Innove Rajaleidjasse kirjalik taotlus. Toe määramiseks võib taotluse Rajaleidjasse esitada ka kool.

Kui nõustamiskomisjon soovitab koolil rakendada tõhustatud- või erituge, siis Rajaleidja spetsialistidega koostöös täpsustatakse vajadusel lisatingimused ja/või abivahendid. Õppekorralduse juures märgib juhiabi koos HEV- koordinaatoriga rakendatud erisused õppetöö süsteemis.

**2.1 Tõhustatud tugi**

Tõhustatud tuge saavate õpilaste õppetööd võib korraldada 1 kuni 12 õpilasega eriklassis ja erituge saavate õpilaste puhul 1 kuni 6 õpilasega. Koolidirektori ettepanekul ja hoolekogu nõusolekul võib kooli pidaja põhjendatud juhul suurendada konkreetses eriklassis õpilaste arvu üheks õppeaastaks.

Tulenevalt Võsu kooli väikestest klassidest, õpivad tõhustatud tuge saavad õpilased tavaklassis individuaalse õppekava alusel. Lisaks rakendatakse nendele õpilastele üldtoes nimetatud tugiteenuseid.

**2.2 Eritugi**

Eritoe erandlikkus seisneb selles, et võrreldes üldtoe ja tõhustatud toega vajab õpilane spetsiifilist õppekorraldust, -keskkonda, -metoodikat ja vahendeid ning erivajaduse tõttu sotsiaal- ja/või tervishoiuteenust (kooliväliste spetsialistide abi).

Võsu koolis õpivad erituge vajavad õpilased väikeklassis või üks-ühele õppes.

Väikeklassis õppe korraldamisel arvestatakse, et klassis olevate õpilaste erivajadused oleksid sarnased ning õpetaja toetaks kõikide õpilaste individuaalseid vajadusi. Seega võib lapse vajadusi arvestades olla väikeklassi suuruseks kas ühe õpilasega eriklass (ehk õpe täismahus individuaalselt) või näiteks kuni nelja õpilasega eriklass.

**3. ANDEKA ÕPILASE TOETAMINE**

Andekus on inimese eeldus ühel või mitmel alal saavutada erakordseid ja silmapaistvaid tulemusi. Ühelt poolt rõhutab andekus inimese kaasasündinud potentsiaale ja teisalt rõhutab jällegi inimese olemasolevaid võimeid, et ta saaks midagi silmapaistvat saavutada. Kõige selle juures mängib olulist rolli lapsevanemate eeskuju oma lastele. Andekuse kujunemisel mängib tähtsat rolli ka pedagoogide õigeaegne lapse märkamine ja tähelepanu juhtimine. Andekas laps vajab teistest oluliselt erinevat kohtlemist. Andekad lapsed on need, kes oma väljapaistvate võimete tõttu suudavad saavutada teistest lastest tunduvalt paremaid tulemusi. Neile on iseloomulik kiire intellektuaalne areng, püüe tõstatada probleeme ja neid loovalt lahendada. Andeka õpilase väljaselgitamisele ja erivajadusele pööravad tähelepanu aineõpetajad, ringijuhid, tugisüsteemi spetsialistid ja klassijuhatajad. Õpetaja toetab ja juhendab õpilaste andekuse väljaselgitamist ning teeb õpilasele, vanematele ja direktorile ettepanekuid süvendada edaspidi pedagoogilist tööd.

**Andeka õpilase toetamise meetmed koolis:**

* lisatöö ainetunnis;
* tunniväline toetamine (aineringid, projektides osalemine, individuaalsed konsultatsioonid jms);
* ettevalmistav töö aineolümpiaadideks, konkurssideks jms;
* teaduskooli suunamine ja juhendamine;
* erinevate õppematerjalide soovitamine-tutvustamine (Internetist)
* hästi läbimõeldud aine ja klassi kiirendatud läbimise programmid;
* õppekava tihendamise metoodika;
* individuaalne õppekava.

**4.INDIVIDUAALSE ÕPPEKAVA KOOSTAMINE JA RAKENDAMINE**

Individuaalne õppekava (edaspidi IÕK) on õpilasele koostatud õppekava, milles kirjeldatakse konkreetsele lapsele võimetekohaseks õppimiseks ja arenemiseks vajalikke tingimusi. IÕK koosneb kahest omavahel seotud osast:

* individuaalse õppekava koostamise ja rakendamise üldosa on seotud õpilase individuaalse jälgimise kaardiga, kuhu paneb klassijuhataja või aineõpetaja koos HEVKO-ga kirja koostamise ja rakendamise alused;
* õpetaja individuaalne töökava IÕK rakendamiseks (võib teha eraldi lahtrina klassi töökava juurde)

**4.1 Individuaalse õppekava rakendamine:**

* kool võib teha õpilast õpetades muudatusi või kohandusi õppeajas, õppesisus, õppeprotsessis ja õppekeskkonnas;
* kool koostab õpilasele individuaalse õppekava juhul kui:
* õpilasele rakendatakse õppekorraldust, mille puhul õpilane on väga vähesel määral kaasatud klassis läbiviidavasse õppesse;
* kui õpilase õppekava erineb klassile koostatud õppekavast;
* kui õpilase klassi läbimise aega või nominaalset õppeaega muudetakse või kui õpilasele rakendatud kohandustega kaasneb nädalakoormuse või õppe intensiivsuse oluline kasv või kahanemine võrreldes kooli või riikliku õppekavaga;
* kui kooliväline nõustamismeeskond on andnud õpilase arengu toetamiseks soovituse vähendada või asendada riiklikes õppekavades sätestatud õpitulemusi või vabastada kohustusliku õppeaine õppimisest.

**4.2 IÕK koostamise algatajaks võib olla:**

* aineõpetaja, kes märkab tunnis õpilase eripära;
* klassijuhataja, kes on märganud lapse üldist õpi- või käitumisprobleemi või saanud teavet lapsevanemalt või aineõpetaja(te)lt;
* kooli psühholoog;
* lapsevanem, kes on probleemi märganud ja teavitanud oma tähelepanekutest klassijuhatajat või HEVKO-t.

Sisulise arendamise planeerib ja individuaalse töökava koostab aga õpetaja, kelle tundides on lapsel aine omandamisega raskusi.

**4.3 IÕK koostamisele eelnevad tegevused:**

* klassi- või aineõpetaja diferentseeritud ja individualiseeritud tegevus;
* tugispetsialistide hindamised;
* tugimeeskonna ümarlaud, arutamaks hindamiste tulemusi, nendest tulenevaid järeldusi ja soovitusi, sh IÕK koostamist kui vajalikku ja põhjendatud tugimeedet.